Liderii coaliției de guvernare au decis, în ședința de luni, algoritmul de împărțire a candidaturilor comune pentru primăriile de municipii conduse de USR, au declarat surse guvernamentale pentru Știripesurse.ro.
În județul Timiș (primar Dominic Fritz), candidatul la Primăria Timișoara va fi desemnat de PNL, iar candidatul la șefia CJ va fi desemnat de PSD. Variante în acest caz sunt, momentan, Nicolae Robu (PNL) și Alfred Simonis (PSD).
În județul Brașov (primar Allen Coliban), candidatul la Primăria Brașov va fi desemnat de PSD, iar candidatul la șefia CJ va fi desemnat de PNL. În acest caz, la Consiliul Județean va continua Adrian Veștea.
În județul Bacău (primar Lucian Stanciu Viziteu), candidatul la Primăria Bacău va fi desemnat de PNL, iar candidatul la șefia CJ va fi desemnat de PSD. La Primărie ar putea candida Mircea Fechet (PNL).
De asemenea, PSD și PNL vor susține candidați unici în București la Sectorul 1 și Sectorul 2 din București, unde sunt tot primari USR în prezent (Clotilde Armand, respectiv Radu Mihaiu). Candidatul la Sectorul 1 va fi desemnat de PNL (posibil George Tuță), cel din Sectorul 2 - de PSD (posibil Dan Cristian Popescu).